钦定古今图书集成/明伦汇编/官常典/第779卷 > 朱元旭
## 钦定古今图书集成/明伦汇编/官常典/第779卷 > 朱元旭

按《魏书》本传：“元旭字君昇，本乐陵人也。祖霸，真君末，
南叛投刘义隆，遂居青州之乐陵。元旭颇涉子史，开
解几案，起家清河王国常侍、太学博士、员外散骑侍
郎。频使高丽，除尚书度支郎中。神龟末，以郎选不精，
大加沙汰。元旭与陇西辛雄、范阳祖莹、泰山羊深、西
平源子恭并以才用见留。寻加镇远将军，兼尚书右”
丞，仍郎中、本州中正。时关西都督萧宝夤启云：“所统
十万，食唯一月。”于是肃宗大怒，召问所由，录、令以下
皆推罪于元旭。元旭入见，于御座前屈指校计，宝夤
兵粮乃逾一年，事乃得释。除通直散骑常侍。永安初，
加平东将军、尚书左丞、光禄大夫。后转司农少卿，迁
卫将军、左光禄大夫。天平中，复拜尚书左丞。既无风
操，俯仰随俗。性多机数，自容而已。于时，朝廷分汲郡、
河内二界挟河之地，以立“义州，安置关西归款之户。”
除元旭使持节、骠骑将军、义州刺史。武定三年夏，卒
于州，年六十七。赠本将军、幽州刺史。子敬道，武定中，
司徒长流参军。

张烈

按《魏书》本传，“烈字徽仙，清河东武城人也。高祖赐名
曰烈，仍以本名为字焉。高祖悕，为慕容儁尚书右仆
射。曾祖恂，散骑常侍，随慕容德南渡，因居齐郡之临
淄。烈少孤贫，涉猎经史，有气概。时青州有崔徽伯、房
徽叔兴，烈并有令誉，时人号曰三徽。高祖时，入官代
都，历侍御、主文中散。迁洛，除尚书仪曹郎、彭城王功”
曹史太子步兵校尉萧宝卷将陈显达，治兵汉南，谋
将入寇。时顺阳太守王青石，世官江南，荆州刺史广
阳王嘉，虑其有异，表请代之。高祖诏侍臣各举所知，
互有申荐者。高祖曰：“此郡今当必争之地，须得堪济
之才，何容汎举也。太子步兵张烈每论军国之事，时
有会人意处，朕欲用之，何如？”彭城王勰称赞之，遂敕
除陵江将军、顺阳太守。到郡二日，便为宝卷将崔慧
景攻围，七十馀日，烈抚厉将士，甚得军人之和。会车
驾南讨，慧景遁走。高祖亲劳烈曰：“卿定可，遂能不负
所寄。”烈拜谢曰：“若不值銮舆亲驾，臣将不免困于犬
羊。自是陛下不负臣，非臣能不负陛下。”高祖善其对。
世宗即位，追录先勋，封清河县开国子，邑二百户。寻
以母老归养，积十馀年，频值凶俭，烈为粥以食饥人，
蒙济者甚众，乡党以此称之。肃宗初，除龙骧将军、司
徒右长史，又转征虏将军、司空长史。先是，元叉父江
阳王继曾为青州刺史，及叉当权，烈托故义之怀，遂
相谄附。除前将军、给事黄门侍郎，寻加平南将军、光
禄大夫。后灵太后反政，以烈叉党，出为镇东将军、青
州刺史。于时议者以烈家产畜殖，僮客甚多，虑其怨
望，不宜出为本州。改授安北将军、瀛州刺史。为政清
静，吏民安之。更满还朝，因辞老还乡里，兄弟同居，怡
怡然为亲类所慕。元象元年，卒于家，时年七十七。烈
先为《家诫》千馀言，并自叙志行及所历之官，临终，敕
子侄“不听求赠，但勒家诫立碣而已。”其子质奉行焉。